На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08 и 143/16) и члана 15. Одлуке о оснивању Галерије савремене ликовне уметности Ниш ("Службени лист града Ниша", број 80/13 и 115/16),

Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Галерије савремене ликовне уметности Ниш за 2019. годину, број 916 од 28.12.2018. године, који је донео Управни одбор ове установе, на седници одржаној 28.12.2018. године.

II Програм рада Галерије савремене ликовне уметности Ниш за 2019. годину реализоваће се у складу са Финансијским планом ове установе за 2019. годину.

III Решење доставити установи Галерији савремене ликовне уметности Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

Мр Раде Рајковић

***О б р а з л о ж е њ е***

Управни одбор Галерије савремене ликовне уметности Ниш, на седници одржаној 28.12..2018. године, донео је Програм рада Галерије савремене ликовне уметности Ниш за 2019. годину, број 916 од 28.12.2018. године.

Програм рада за 2019.годину Галерија савремене ликовне уметности Ниш реализоваће кроз изложбену, информативну и музеолошку активност. Такође Галерија савремене ликовне уметности планира и реализацију две традиционалне годишње манифестације, Ликовну колонију “Сићево“ и Графичку радионицу, као и пројекат „Земља у фокусу“ као резиденцијални програм у коме учествује по четворо уметника из наше земље и једне од европских земаља.

Галерија савремене ликовне уметности Ниш ће у 2019. години приредити 29 изложби и то у великој сали Официрског дома једанаест изложби а у Павиљону у Тврђави и Салону 77 по девет изложби. Као и ранијих година изложбени програм за 2019. годину се у великом проценту заснива на изложбама које је одобрио Уметнички савет ГСЛУ Ниш. Поред изложби традиционалних медија ( слике, графике, цртежи, колажи) Програм за 2019. садржи шест самосталних изложби нових медија ( инсталације, објекти, видео радови) што је искорак ка осавремењивању и адекватном праћењу саме визуелне сцене. Широк је и генерацијски распон заступљених уметника. Галерија СЛУ Ниш такође планира да настави раније започет циклус представљања наших истакнутих уметника прве половине XX века. За 2019. годину планирана је изложба Саве Шумановића (1896-1942) - уметника који се школовао и излагао у Паризу где је сликао у духу кубизма, касније једно време живео у Загребу а од 1928. у родном Шиду где је локалне пејзаже и актове сликао светлим бојама и духу поетског реализма.

Поред поменутих изложби у Програм рада за 2019. уврштене су и две традиционалне годишње изложбе ( Нишки цртеж и Ликовна колонија „Сићево“), изложба „Нишки салон“, која је установљена пре три године као и изложбе које се одржавају бијенално (Графичка радионица „Сићево“), тријенално (Ликовни уметници Ниша) или сваке четврте године ( међународна изложба „Препознавање“ у сарадњи са галеријама и музејима из Крушевца, Чачка, Краљева, Цетиња и Видина). Како би промовисала град Ниш, установу и властити фонд уметничких дела Галерија СЛУ Ниш планира да током 2019. године у неким од градова суседних земаља ( Скопље, Требиње, Котор) приреди различите изложбе из свог фонда. Такође неке од својих изложби ( Ликовна колонија „Сићево“, Нишки цртеж, изложба Графичке радионице) уступиће сродним установама у околним местима, односно Алексинцу, Прокупљу, Пироту и Димитровграду.

Чланом 34. Одлуке о буџету Града Ниша за 2019. годину („Службени лист Града Ниша“, број 118/2018) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм рада установе Галерија савремене ликовне уметности Ниш сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Галерија савремене ликовне уметности Ниш за 2019. годину.

**СЕКРЕТАР**

Небојша Стевановић